Γεγονότα Οκτωβρίου 2010

Παρατίθενται παρακάτω σημαντικά γεγονότα απ' όλο τον κόσμο που συνέβησαν το μήνα Οκτώβριο του 2010, συνοδευόμενα από τις πηγές μέσω των οποίων μεταδόθηκαν. 

## 1η Οκτωβρίου
*Από έκρηξη δύο βομβών σε αυτοκίνητα σκοτώνονται τουλάχιστον 8 άνθρωποι στην Αμπούτζα κατά τους εορτασμούς για τα 50 χρόνια από την ανεξαρτησία της Νιγηρίας.(Al Jazeera)
*Αρχίζει να εκπέμπει το πρώτο αποκλειστικά τρισδιάστατο τηλεοπτικό κανάλι στην Ευρώπη. Πρόκειται για το Sky 3D, το οποίο βγαίνει στον «αέρα» στο Ηνωμένο Βασίλειο. (AP μέσω WMBF)
*Αναλαμβάνει Γενικός Διοικητής στον Καναδά ο Ντέιβιντ Λόιντ Τζόνστον, ο οποίος διαδέχεται τη Μικαέλ Ζαν. (The Globe and Mail) 
*Ο πρώην πρόεδρος του Πακιστάν Περβέζ Μουσάραφ ανακοινώνει την ίδρυση του νέου πολιτικού κόμματος Μουσουλμανικός Σύνδεσμος Όλου του Πακιστάν στο Λονδίνο. (''Dawn'') 
*Ανακοινώνονται τα Εναλλακτικά Βραβεία Νόμπελ για το 2010 (Ig Nobel). (AP via ''The New Zealand Herald'')
*Ανακοινώνεται η ανακάλυψη του *[[Inkayacu]]*, ενός είδους πιγκουίνου που έχει εκλείψει και ο οποίος έζησε στην Ύστερη Ηώκαινο Περίοδο. (''The New York Times'')
*Εκτοξεύεται από την Κίνα η σεληνάκατος Chang'e 2 από το Σιτσουάν. (Xinhua)

## 2 Οκτωβρίου
*Η οργάνωση Κίνημα για την Ανεξαρτητοποίηση του Δέλτα του Νίγηρα (MEND) αναλαμβάνει την ευθύνη για τη χθεσινή βομβιστική επίθεση στην Αμπούτζα κατά τους εορτασμούς για την 50ή επέτειο από την ανεξαρτησία της Νιγηρίας, με απολογισμό 12 νεκρούς και 17 τραυματίες. (BBC)
*Από σύγκρουση δύο επιβατικών συρμών στην επαρχία Κεντρική Ιάβα στην Ινδονησία σκοτώνονται 43 και τραυματίζονται 50 άνθρωποι. (Capital.gr)
*Ο πρόεδρος του Ισημερινού Ραφαέλ Κορρέα, σε τηλεοπτικό του διάγγελμα από το Προεδρικό Μέγαρο ανακοινώνει τη νίκη του έπειτα από την αποτυχία της απόπειρας ανατροπής του, που είχε απολογισμό 2 νεκρούς και 37 τραυματίες. (Al Jazeera)
*Ο κεντροδεξιός συνασπισμός του πρωθυπουργού Βάλντις Ντομπρόβσκις κερδίζει τις βουλευτικές εκλογές στη Λετονία με ποσοστό 57%, με το αριστερό Κόμμα Αρμονίας να έρχεται 2ο με 26%. (Καθημερινή)
*Το Μουσείο Σύγχρονης Τέχνης Maxxi της Ρώμης κερδίζει το βρετανικό αρχιτεκτονικό βραβείο Στέρλινγκ. (Τα Νέα)

## 3 Οκτωβρίου
* 12 άτομα σκοτώνονται και 7 τραυματίζονται από πυρά εναντίον δεξαμενοπλοίων του ΝΑΤΟ στο Ραβαλπίντι του Πακιστάν. (Xinhua)
*Καταδικάζονται από στρατιωτικό δικαστήριο του Ισραήλ 2 Ισραηλινοί στρατιώτες επειδή χρησιμοποίησαν ανθρώπινες ασπίδες στη διάρκεια της επίθεσης στη Λωρίδα της Γάζας το 2009. (''Haaretz'')
*Εορτάζονται στη Γερμανία τα 20 χρόνια από την επανένωση της χώρας και καταβάλλονται οι τελευταίες αποζημιώσεις για τον Πρώτο Παγκόσμιο Πόλεμο. (AFP μέσω ''The Sydney Morning Herald'')
*Η Αίγυπτος και το Ιράν συμφωνούν να επαναλάβουν τις απευθείας πτήσεις έπειτα από 3 δεκαετίες. (Al Jazeera)
*Οι ΗΠΑ εκδίδουν ταξιδιωτική οδηγία στους πολίτες της στην Ευρώπη προειδοποιώντας τους ότι μπορεί να γίνουν στόχος τρομοκρατικής επίθεσης. (Channel 4 News)
*Συλλαμβάνεται ο πρώην πρωθυπουργός των Φίτζι Μαχέντρα Τσόντρι επειδή παραβίασε τους όρους της στρατιωτικής κυβέρνησης. (''Fiji Times'')
*Στις κάλπες προσέρχονται οι ψηφοφόροι στη Βραζιλία για τον πρώτο γύρο των προεδρικών εκλογών. Η Ντίλμα Ρούσεφ, υποψήφια του κυβερνώντος κόμματος προηγείται στον πρώτο γύρο με διαφορά 14 μονάδων έναντι του σοσιαλδημοκράτη Ζοζέ Σέρα. (''The Guardian'')
*Διεξάγονται γενικές εκλογές στη Βοσνία και Ερζεγοβίνη. Ο Κροάτης Ζέλικο Κόμσιτς, ο μουσουλμάνος Μπακίρ Ιζετμπέκοβιτς και ο Σέρβος Νεμπόισα Ραντμάνοβιτς εκλέγονται στο τριμερές εναλλασσόμενο προεδρείο της κεντρικής κυβέρνησης. Ο Μίλοραντ Ντόντικ εκλέγεται με ποσοστό 53,3% στην προεδρία της Σερβικής Δημοκρατίας. (Έθνος)

## 4 Οκτωβρίου
*Αποφυλακίζεται με εγγύηση ο Μαχέντρα Τσόντρι, αρχηγός της αντιπολίτευσης στα νησιά Φίτζι. (''Indian Express'')
*Ανακαλύπτεται κοντά στην Κοκόντα, στην Παπούα Νέα Γουινέα, ο αρχαιότερος γνωστός οικισμός σε μεγάλο υψόμετρο, ο οποίος υπολογίζεται ότι είναι 49.000 ετών. (Radio Australia)
*Το Νόμπελ Ιατρικής απονέμεται στον Βρετανό Ρόμπερτ Τζέφρι Έντουαρντς για τον ρόλο του στην εξωσωματική γονιμοποίηση. (Τα Νέα)
*Ολοκληρώνεται η πρώτη απογραφή της θαλάσσιας ζωής (CoML), έπειτα από 10 χρόνια διεθνούς επιστημονικής προσπάθειας. (BBC)

## 5 Οκτωβρίου
*Σε ισόβια κάθειρξη καταδικάζεται ο Αμερικανός (πακιστανικής καταγωγής) Φαϊζάλ Σαζάντ, για την αποτυχημένη απόπειρα τρομοκρατικής επίθεσης αυτοκτονίας στην πλατεία Τάιμς της Νέας Υόρκης. (VOA News)
*Από συντριβή μικρού αεροσκάφους Τσέσνα 402 σε λίμνη στις Μπαχάμες μετά την απογείωση, σκοτώνονται 7 άτομα. (Καθημερινή)
*Ταυτοποιείται από επιστήμονες μια νέα αλλά σπάνια γλώσσα, η κόρο, η οποία ανακαλύφθηκε το 2008 στο µακρινό κρατίδιο Αρουνατσάλ Πραντές της Βορειοανατολικής Ινδίας. (Τα Νέα)
*Με το Νόμπελ Φυσικής τιμώνται οι ρωσικής καταγωγής επιστήμονες Αντρέ Γκέιμ και Κονσταντίν Νοβοσέλοφ, για την εργασία τους με το λεπτό και ανθεκτικό υλικό γραφένιο. (Έθνος)
*Εκδίδεται το πρώτο ομόλογο στο Μεξικό 100ετούς διάρκειας. (Reuters)

## 6 Οκτωβρίου
*Η Νότια Κορέα υπογράφει συμφωνία για ελεύθερο εμπόριο με την ΕΕ. (Ημερησία)
*Επιστρέφει στα καθήκοντά του ο ασθενής πρόεδρος της Παραγουάης, Φερνάντο Λούγο μετά την κατεπείγουσα μεταφορά του για νοσηλεία σε νοσοκομείο της Βραζιλίας. Ο Λούγο υποφέρει από καρκίνο. (Ναυτεμπορική)
*Από συντριβή στρατιωτικού ελικοπτέρου στα ανατολικά της Ντουσαμπέ, πρωτεύουσας του Τατζικιστάν, σκοτώνονται 28 Τατζίκοι στρατιώτες. (Xinhua)
*Στον Αμερικανό Ρίτσαρντ Χεκ και στους Ιάπωνες Έιτσι Νεγκίσι και Ακίρα Σουζούκι απονέμεται το βραβείο Νόμπελ Χημείας για τη δημιουργία δεσμών σε οργανικές συνθέσεις με τη βοήθεια παλλαδίου ως καταλύτη. (Το Βήμα)

## 7 Οκτωβρίου
*Η Βασίλισσα Βεατρίκη της Ολλανδίας δίνει εντολή σχηματισμού κυβέρνησης στον Μαρκ Ρούτε, αρχηγό του Κόμματος του Λαού για Ελευθερία και Δημοκρατία. (Reuters) 
*Πραγματοποιείται 24ωρη γενική απεργία από την ΑΔΕΔΥ σε όλη την Ελλάδα, σε ένδειξη διαμαρτυρίας για τις περικοπές σε μισθούς και σε συντάξεις, στα πλαίσια των κυβερνητικών μέτρων λιτότητας. (Al Jazeera)
*Εγκρίνεται από το Ευρωκοινοβούλιο η άρση της βίζας για Βοσνία και Ερζεγοβίνη και Αλβανία για ταξίδια εντός της Ευρωπαϊκής Ένωσης. (SouthEast European Times)
*Αποσύρεται από τον δημόσιο βίο ο αρχιεπίσκοπος Ντέσμοντ Τούτου (βραβευμένος με Νόμπελ Ειρήνης) στη Νότια Αφρική, έχοντας συμπληρώσει τα 79 του χρόνια. (Ελευθεροτυπία)
*Στον Περουβιανό συγγραφέα Μάριο Βάργκας Γιόσα απονέμεται το φετινό Νόμπελ Λογοτεχνίας. (Έθνος)
*Ανακοινώνεται η ανακάλυψη στα Κρατικά Αρχεία της Σκοτίας ενός χαμένου κονσέρτου για βιολί του Αντόνιο Βιβάλντι. (Το Βήμα)

## 8 Οκτωβρίου
*Με το Νόμπελ Ειρήνης βραβεύεται ο φυλακισμένος Κινέζος αντιφρονών Λιου Σιαομπό για τον μακροχρόνιο και μη βίαιο αγώνα του για τα θεμελιώδη ανθρώπινα δικαιώματα στην Κίνα. Ο Αμερικανός πρόεδρος Μπαράκ Ομπάμα ζητά την απελευθέρωση του Νομπελίστα, ενώ το Πεκίνο εκφράζει την έντονη δυσαρέσκειά του για τη βράβευση. (Πρώτο Θέμα)
*Απορρίπτεται με 144 υπέρ, 70 κατά και 1 αποχή η πρόταση μομφής κατά της κυβέρνησης στη Βουλγαρία. (Capital.gr)
*Εκτοξεύεται από το ρωσικό κοσμοδρόμιο του Μπαϊκονούρ στο Καζακστάν το διαστημόπλοιο Σογιούζ, που μεταφέρει δύο Ρώσους κοσμοναύτες και έναν Αμερικανό αστροναύτη. Οι τελευταίοι αναμένεται να φθάσουν στο Διεθνή Διαστημικό Σταθμό εντός δύο ημερών. (Έθνος)

## 9 Οκτωβρίου
*Παρατείνεται η κατάσταση εκτάκτου ανάγκης που έχει επιβληθεί από τις 30 Σεπτεμβρίου στον Ισημερινό έπειτα από την απόπειρα ανατροπής του προέδρου Ραφαέλ Κορρέα. (CNN)
**Δώδεκα αστυνομικοί προφυλακίζονται, καθώς συνελήφθησαν για την ανταρσία κατά του προέδρου. (Al Jazeera)
*Ο γιος του ηγέτη της Βόρειας Κορέας, ο νεαρός Κιμ Γιονγκ-ουν παρακολουθεί το φεστιβάλ Αριράνγκ και πραγματοποιεί την πρώτη του δημόσια εμφάνιση στα διεθνή ΜΜΕ. (BBC)
*Εκκενώνεται η πόλη Κολοντάρ στην Ουγγαρία εξαιτίας τοξικής λάσπης. (Sky News)

## 10 Οκτωβρίου
*Στο Βελιγράδι γίνονται συλλήψεις 200 ατόμων και 110 άνθρωποι τραυματίζονται σε συγκρούσεις με την αστυνομία κατά τη διεξαγωγή της πρώτης παρέλασης ομοφυλοφιλικής υπερηφάνιας στη Σερβία από το 2001. (B92) 
*Εγκρίνεται νομοσχέδιο από το ισραηλινό υπουργικό συμβούλιο, με βάση το οποίο απαιτείται όλοι οι μη Εβραίοι που παίρνουν την ισραηλινή υπηκοότητα να ορκίζονται πίστη προς το Ισραήλ ως "ένα εβραϊκό και δημοκρατικό κράτος". (Al Jazeera)
*Διαλύονται οι Ολλανδικές Αντίλλες: το Κουρασάο και ο Άγιος Μαρτίνος αποτελούν συστατικές χώρες του Βασιλείου των Κάτω Χωρών, ενώ οι Μποναίρ, Σάμπα και Άγιος Ευστάθιος γίνονται ειδικοί δήμοι των Κάτω Χωρών. (Radio Netherlands Worldwide)
** Ο Γκέριτ Σότε (Gerrit Schotte) γίνεται ο πρώτος πρωθυπουργός του Κουρασάο. (Radio Netherlands Worldwide)
***Πρώτη πρωθυπουργός στον Άγιο Μαρτίνο αναλαμβάνει η Σάρα Γουέσκοτ-Γουίλιαμς. (Caribbean 360) 
*Στη Βόρεια Κορέα μεταδίδεται ζωντανά από την τηλεόραση η στρατιωτική παρέλαση προς τιμήν του Υπέρτατου Ηγέτη Κιμ Γιονγκ Ιλ και του γιου και πιθανότερου διαδόχου του, Κιμ Γιονγκ-ουν. (Arirang) 
*Στις κάλπες για τις πρώτες δημοκρατικές βουλευτικές εκλογές προσέρχονται οι ψηφοφόροι στην Κιργιζία. (''The Guardian'')

## 11 Οκτωβρίου
*Η Γερουσία στη Γαλλία με 174 ψήφους υπέρ και 159 κατά, αποφασίζει την επέκταση του ορίου πλήρους συνταξιοδότησης από τα 65 στα 67 χρόνια. (Ελευθεροτυπία)
*Ο πρόεδρος του Αφγανιστάν Χαμίντ Καρζάι επιβεβαιώνει ότι και ο ίδιος διεξήγαγε ανεπίσημες συνομιλίες με τους Ταλιμπάν με στόχο τον τερματισμό του εννιάχρονου πολέμου. (Xinhua)
*Το Νόμπελ Οικονομικών απονέμεται στους Αμερικανούς Πίτερ Α. Ντάιαμοντ και Ντέιλ Τ. Μόρτενσεν, καθώς επίσης και στον Κύπριο Χριστόφορο Πισσαρίδη. [(AP μέσω Fox News)](http://www.foxnews.com/world/2010/10/11/win-economics-nobel-job-market-analysis/?utm_source=feedburner&utm_medium=feed&utm_campaign=Feed:+foxnews/world+(Internal+-+World+Latest+-+Text))
*Από πτώση λεωφορείου μέσα σε ποταμό σκοτώνονται 18 άνθρωποι στο κρατίδιο Ουτάρ Πραντές στην Ινδία. (Zeenews)
*Σε ισόβια κάθειρξη καταδικάζεται ο Έλληνας ειδικός φρουρός της αστυνομίας Επαμεινώνδας Κορκονέας, για τη δολοφονία του δεκαπεντάχρονου μαθητή, Αλέξανδρου Γρηγορόπουλου, και δεκαπέντε μηνών για δύο πλημμελήμματα. (Greek reporter)
*Πέντε πολιτικά κόμματα στην Κιργιζία, ανάμεσα στα οποία τα Ata-Zhurt, Ar-Namys, Respublika και Ata Meken, έχουν περάσει όλα το όριο για να εισέλθουν στη Βουλή, με βάση τα αποτελέσματα των χθεσινών βουλευτικών εκλογών. (24.kg)

## 12 Οκτωβρίου
*Δύο εκρήξεις με 1 νεκρό και αρκετούς τραυματίες συγκλονίζουν την πόλη Άντεν στην Υεμένη. Εξάλλου, ένα παρακλάδι της οργάνωσης Αλ Κάιντα εκφράζει την αποφασιστικότητά της να ιδρύσει έναν "νέο στρατό" με σκοπό την ανατροπή του Υεμενίτη προέδρου. (Voice of Russia)
*Από σύγκρουση λεωφορείου με τρένο στην ανατολική Ουκρανία σκοτώνονται 41 άνθρωποι στην επαρχία περιφερειακά της βιομηχανικής πόλης Μαργκανέτς στο Ντνιπροπετρόβσκ. (''Kyiv Post'')
*Σε δυστύχημα με λεωφορείο σκοτώνονται 18 άνθρωποι κοντά στη Νόβε Μιάστο ναντ Πίλιτσα στην Πολωνία. (AP μέσω Fox News)
*Ο μεγαλύτερος γιος του Κιμ Γιονγκ Ιλ, Κιμ Γιονγκ-ναμ, ανακοινώνει την αντίθεσή του στο σύστημα της κληρονομικής διαδοχής στη Βόρεια Κορέα. (''Korea Herald'') 
*Ξεκινά ο απεγκλωβισμός των 33 παγιδευμένων μεταλλωρύχων στο ορυχείο του Σαν Χοσέ στη Χιλή. (ΒΒC) (Reuters)
**Ο πρώτος μεταλλωρύχος που αναμένεται να απεγκλωβιστεί είναι ο 31 ετών Φλορένσιο Άβαλος.
*Μαζικές διαδηλώσεις και πορείες διαμαρτυρίας κατά την τρίτη γενική απεργία σε διάστημα ενός μήνα στη Γαλλία, κατά των μέτρων για την αύξηση των ορίων ηλικίας συνταξιοδότησης. (Το Βήμα)
*Το λογοτεχνικό βραβείο Μπούκερ για το 2010 απονέμεται στον Βρετανό συγγραφέα Χάουαρντ Τζέικομπσον για τη φιλοσοφική κωμωδία *Τhe Finklair Question*. (Το Βήμα)

## 13 Οκτωβρίου
*Ολοκληρώνεται η απελευθέρωση των 33 ανθρακωρύχων στο ορυχείο του Σαν Χοσέ, στη νότια Χιλή, οι οποίοι κατάφεραν να επιζήσουν εγκλωβισμένοι σε βάθος 700 μέτρων επί 68 ημέρες.(Ημερησία)
*Οι ΗΠΑ αίρουν το μορατόριουμ στις γεωτρήσεις μεγάλου βάθους στον Κόλπο του Μεξικού, στον απόηχο του δυστυχήματος στην πλατφόρμα της BP, η οποία προκάλεσε τη χειρότερη πετρελαιοκηλίδα στην αμερικανική ιστορία. (in.gr)
*Τα θύματα από την κόκκινη λάσπη στην Ουγγαρία έφτασαν τα 9 μετά το βιομηχανικό δυστύχημα σε εργοστάσιο αλουμίνας της εταιρείας MAL. Στο δυστύχημα τραυματίστηκαν άλλα 150 άτομα. (Ελευθεροτυπία)

## 14 Οκτωβρίου
*Ο 18χρονος Άντον Αμπέλε από το κυβερνών Μετριοπαθές Κόμμα γίνεται ο νεαρότερος βουλευτής στην ιστορία της Σουηδίας. (The Local)
*Παρουσιάζεται η νέα κυβέρνηση μειοψηφίας στην Ολλανδία, η πρώτη φιλελεύθερη από το 1918, με πρωθυπουργό τον Μαρκ Ρούτε. (Ελευθεροτυπία)
*Η Ρωσία καταδικάζει την απόφαση της Γεωργίας να καταργήσει το καθεστώς της θεώρησης διαβατηρίου (βίζα) για τους Ρώσους πολίτες που ζουν στον Βόρειο Καύκασο.(Καθημερινή)
*Ο ηγέτης του Ιράν Μαχμούντ Αχμαντινετζάντ επισκέπτεται τον Νότιο Λίβανο και φθάνει στα σύνορα με το Ισραήλ για πρώτη φορά από το 2005, οπότε και ανέλαβε καθήκοντα. (in.gr)
*Νέος πρωθυπουργός στη Σομαλία διορίζεται από τον πρόεδρο Σαρίφ Αχμέτ ο Μοχάμετ Αμπντουλαχί. (Al Jazeera)
*Επεισόδια σημειώνονται στην Ακρόπολη, καθώς ειδικές δυνάμεις της αστυνομίας επεμβαίνουν προκειμένου να αναγκάσουν τους διαδηλωτές συμβασιούχους του υπουργείου πολιτισμού να ανοίξουν το χώρο για τους τουρίστες. (Εξπρές)

## 15 Οκτωβρίου
*Εγκαινιάζεται έκθεση από μουσείο στο Βερολίνο αφιερωμένη στον Χίτλερ και στη σχέση του με τον γερμανικό λαό. Πρόκειται για το πρώτο γερμανικό μουσείο που πραγματοποιεί κάτι τέτοιο.(BBC)
*Ολοκληρώνεται η μεγαλύτερη υπόγεια σήραγγα στον κόσμο, στις Άλπεις. Η σήραγγα του Γκοτάρ συνδέει το Μιλάνο με τη Ζυρίχη και έχει μήκος 57 χιλιόμετρα. (''Washington Post'') 
*Το Συμβούλιο Ασφαλείας των Ηνωμένων Εθνών ψηφίζει υπέρ της παράτασης της ειρηνευτικής αποστολής στο Νταρφούρ, με την Κίνα να απέχει από την ψηφοφορία. (UPI)

## 16 Οκτωβρίου
*Το Ισραήλ ανακοινώνει την αναβολή της συνόδου κορυφής στο Παρίσι με θέμα το Παλαιστινιακό. Η σύνοδος θα διεξαγόταν στις 21 Οκτωβρίου. (Ελευθεροτυπία)
*Εκατομμύρια Γάλλοι πραγματοποιούν διαδηλώσεις, σε ένδειξη διαμαρτυρίας για το συνταξιοδοτικό. (Έθνος)
*Το Εθνικιστικό Κόμμα των Βάσκων (PNV) καταλήγει σε συμφωνία με τους Σοσιαλιστές της κυβέρνησης της Ισπανίας, με αντάλλαγμα τη μεταφορά αρμοδιοτήτων στην τοπική κυβέρνηση της βασκικής επαρχίας. (in.gr)
*Εγκαινιάζεται στην Αρμενία το μεγαλύτερο σε μήκος (5,7 χλμ.) τελεφερίκ στον κόσμο. (Το Βήμα)

## 17 Οκτωβρίου
*Οι μυστικές υπηρεσίες της Σαουδικής Αραβίας προειδοποιούν την Ευρώπη για πιθανό τρομοκρατικό χτύπημα της Αλ Κάιντα, κυρίως στη Γαλλία.(Ελευθεροτυπία)
*Ισχυρές βροχοπτώσεις στη Ρωσία έχουν προκαλέσει πλημμύρες, με απολογισμό τουλάχιστον 14 νεκρούς. (Καθημερινή)
*Ο Πάπας Βενέδικτος ΙΣΤ΄ οσιοποιεί τη Μαίρη Μακ Κίλοπ, πρώτη αγία στην αυστραλιανή ιστορία. (Herald Sun)

## 18 Οκτωβρίου
*Συνεχίζονται οι απεργιακές κινητοποιήσεις στη Γαλλία εναντίον στον νέο συνταξιοδοτικό νόμο. (CNN)
*Ο τυφώνας Μέτζι πλήττει τις Φιλιππίνες, με 1 αγνοούμενο και χιλιάδες άτομα να έχουν αναγκαστεί να εγκαταλείψουν τις εστίες τους. (Bloomberg μέσω ''Business Week'')
*Σε κατάσταση εκτάκτου ανάγκης κηρύσσεται η Χίος, έπειτα από τις πλημμύρες, οι οποίες είχαν αποτέλεσμα να χάσει τη ζωή του 1 άτομο. (in.gr)
*Από σύγκρουση λεωφορείου με φορτηγό κοντά στην πόλη Σαντιάγο ντε Κερέταρο, στο Μεξικό σκοτώνονται τουλάχιστον 19 άτομα.(Reuters μέσω Yahoo!)
*Αντιπρόεδρος της Κεντρικής Στρατιωτικής Επιτροπής διορίζεται ο αντιπρόεδρος της Κίνας Ζι Τζινπίνγκ. (CBC)
*Η Ισπανία τερματίζει τη στρατιωτική της παρουσία στη Βοσνία έπειτα από 18 χρόνια. (Ελευθεροτυπία)
*Το Αμερικανικό Πεντάγωνο δημιούργησε ομάδα 120 ατόμων για να αντιμετωπίσει την αναμενόμενη διαρροή 400 χιλιάδων εγγράφων του σχετικά με τον πόλεμο του Ιράκ στην ιστοσελίδα του Wikileaks.(Ελευθεροτυπία) (BBC)

## 19 Οκτωβρίου
*Σε επίθεση τρομοκρατών στο κτήριο του Κοινοβουλίου στην Τσετσενία, σκοτώνονται 6 άτομα και άλλα 17 τραυματίζονται.
(RIA Novosti)
*Η Κίνα ανακοινώνει ότι αυξάνει τα επιτόκια της για πρώτη φορά από το 2007. (''China Daily'')
*Απολύεται ο αρχηγός των μυστικών υπηρεσιών στον Νίγηρα, Σεϊνί Σεκαράου έπειτα από τη σύλληψη πολλών μελών του στρατιωτικού συμβουλίου ως υπόπτων για τον σχεδιασμό πραξικοπήματος. (BBC)
*Ο Ναχίντ Νενσί εκλέγεται δήμαρχος της πόλης Κάλγκαρι, στην Αλμπέρτα και γίνεται το πρώτο πρόσωπο που πρεσβεύει το Ισλάμ και εκλέγεται δήμαρχος σε σημαντική πόλη του Καναδά. (''The Globe and Mail'')

## 20 Οκτωβρίου
*Νεκροί βρίσκονται και οι 4 αγνοούμενοι ανθρακωρύχοι στον Ισημερινό, η τύχη των οποίων ήταν άγνωστη μετά την κατάρρευση του ορυχείου όπου εργάζονταν. (CNN)
*Το Ζ΄ Ποινικό Τμήμα του Αρείου Πάγου αθωώνει τους "εξ" που καταδικάστηκαν σε θάνατο ως υπαίτιοι για τη Μικρασιατική Καταστροφή και εκτελέστηκαν για εσχάτη προδοσία το 1922. (Τα Νέα)
*Ο πρωθυπουργός της Ισπανίας Χοσέ Λουίς Ροδρίγκεθ Θαπατέρο προβαίνει σε ανασχηματισμό της κυβέρνησής του. (Reuters)
*Στο Ηνωμένο Βασίλειο ανακοινώνονται οι μεγαλύτερες περικοπές στις δημόσιες δαπάνες εδώ και δεκαετίες, ύψους 81 δισ. στερλινών. (BBC)

## 21 Οκτωβρίου
*Η Μιανμάρ μετονομάζεται από Ένωση της Μιανμάρ σε Δημοκρατία της Ένωσης της Μιανμάρ και επίσης αλλάζει το σχέδιο της εθνικής σημαίας της. [(Reuters)](http://www.reuters.com/article/idUSTRE69K2HM20101021?utm_source=feedburner&utm_medium=feed&utm_campaign=Feed%3A+reuters%2FworldNews+(News+%2F+US+%2F+International))
*Στον Κουβανό αντιφρονούντα Γκιγιέρμο Φαρίνιας, ο οποίος έχει πραγματοποιήσει περισσότερες από 20 απεργίες πείνας, απονέμεται το φετινό Βραβείο Ζαχάροφ για την ελευθερία της σκέψης, από το Ευρωπαϊκό Κοινοβούλιο. (''The Telegraph'')
*Ολοκληρώνεται η διήμερη επίσκεψη του Βενεζουελανού προέδρου Ούγο Τσάβες στο Ιράν με την υπογραφή συμφωνιών για πετρέλαιο, ενέργεια και εμπόριο. (CNN) 
*Τουλάχιστον 50 είναι τα θύματα σε επιδημία μιας ως σήμερα άγνωστης ασθένειας, που ενέσκηψε στην Αϊτή. (BBC)
*Το Κοινοβούλιο στη Σλοβενία υπερψηφίζει την άρση της βουλευτικής ασυλίας για τον πρώην πρωθυπουργό Γιάνεζ Γιάνσα, ο οποίος αντιμετωπίζει κατηγορίες για δωροληψία κατά τη σύναψη συμβολαίου με την φινλανδική βιομηχανία όπλων Patria. (Καθημερινή)

## 22 Οκτωβρίου
*Τα Wikileaks δημοσιοποιούν απόρρητα έγγραφα που αφορούν τον Πόλεμο του Ιράκ. Αποκαλύπτονται άγνωστες λεπτομέρειες για το είδος του πολέμου που διεξάγεται στο Ιράκ, την εμπλοκή του Ιράν, αλλά και τη συμμετοχή ιδιωτικών στρατών στις επιχειρήσεις. (Τα Νέα)
*Κατά την τελευταία ημέρα του Διεθνούς Κινηματογραφικού Φεστιβάλ Σύγχρονων Θρησκειών στην Ιταλία βραβεύονται με τα μεγάλα βραβεία 2 ταινίες του Ιράν, οι ταινίες ‘Μιχαήλ’ και ‘Όταν το φως λάμπει’. (IRNA)
*Εγκρίνεται από τη Γερουσία στη Γαλλία ο αμφιλεγόμενος συνταξιοδοτικός νόμος. (BBC)
*Τουλάχιστον 200 είναι τα θύματα από την επιδημία χολέρας που έχει πλήξει την Αϊτή, σύμφωνα με ανακοίνωση της χώρας στον ΠΟΥ. (CNN)
*Σε αυτοκτονία οφείλεται ο θάνατος του ειδικού σε θέματα εξοπλισμών, Ντέιβιντ Κέλι, το 2003, σύμφωνα με την ιατρική γνωμάτευση που δόθηκε στη δημοσιότητα από τη βρετανική κυβέρνηση. (''The Telegraph'') 
*Πρώην κρατούμενος στις Φιλιππίνες σκοτώνει 3 και τραυματίζει άλλους 6 ανθρώπους σε σχολείο κοντά στην πόλη Ζαμποάνγκα. (ABS-CBN News)

## 23 Οκτωβρίου
*Η Ομάδα των 20 υπουργών οικονομικών συμφωνούν, σε συνάντησή τους στη Νότια Κορέα, σε μεταρρυθμίσεις στο Διεθνές Νομισματικό Ταμείο, ούτως ώστε να δοθεί περισσότερη εξουσία στις αναπτυσσόμενες χώρες. (Reuters μέσω Yahoo! News)
*Στη Γουινέα αναβάλλεται για τρίτη φορά η διεξαγωγή του δεύτερου γύρου των προεδρικών εκλογών, που είχαν οριστεί για τις 24 Οκτωβρίου, πυροδοτώντας αντιδράσεις. (BBC)
*Στις κάλπες για τον πρώτο γύρο των βουλευτικών εκλογών προσέρχονται οι πολίτες στο Μπαχρέιν. Τα σιιτικά κόμματα της αντιπολίτευσης κερδίζουν 18 επί συνόλου 40 εδρών στο Κοινοβούλιο. (VOA News)
*Τουλάχιστον 11 είναι οι νεκροί και 23 οι αγνοούμενοι από τον τυφώνα Μέτζι, που έπληξε χθες την Ταϊβάν. (CNN)
*Οι Σοσιαλδημοκράτες της αντιπολίτευσης (CSSD) κερδίζουν τις ενδιάμεσες εκλογές για τη Γερουσία που διεξάγονται στην Τσεχία, αποκτώντας την απόλυτη πλειοψηφία στην Άνω Βουλή, με 12 επί συνόλου 27 εδρών. Το δεξιό Δημοκρατικό Κόμμα των Πολιτών (ODS) του πρωθυπουργού Πετρ Νέτσας κατέλαβε 8 έδρες και το TOP 09, που επίσης αποτελεί εταίρο στον κυβερνώντα συνασπισμό, εξασφάλισε 2 έδρες.(Καθημερινή)
*Πεθαίνει ο πρωθυπουργός των νησιών Μπαρμπάντος, Ντέιβιντ Τόμσον, σε ηλικία 48 ετών. (Spice Islander)
**Νέος πρωθυπουργός αναλαμβάνει ο Φρέντελ Στούαρτ. (ABC News)

## 24 Οκτωβρίου
*Αρχίζει η εκστρατεία για το συνταγματικό δημοψήφισμα στον Νίγηρα. (Voice of America)
*Οι δύο υποψήφιοι στον δεύτερο γύρο των προεδρικών εκλογών στη Γουινέα, ο οποίος αναβλήθηκε ξανά, καλούν σε αυτοσυγκράτηση. (BBC)
*Ολοκληρώνεται στο Μοντρέ της Ελβετίας η σύνοδος των χωρών της γαλλοφωνίας και υιοθετείται διακήρυξη για τις προτεραιότητες των κρατών-μελών. Επανεκλέγεται γενικός γραμματέας του Διεθνούς Οργανισμού Γαλλοφωνίας ο Αμπντού Ντιουφ από τη Σενεγάλη.(Καθημερινή)
*Η Λιβύη και η Βενεζουέλα υπογράφουν στην Τρίπολη εμπορικές συμφωνίες και μνημόνια συνεργασίας, κατά την ολοκλήρωση της επίσημης επίσκεψης του Ούγο Τσάβες στη βορειοαφρικανική χώρα. (Ελευθεροτυπία)

## 25 Οκτωβρίου
*Αξιωματούχος του Αφγανιστάν ισχυρίζεται ότι σε αεροπορική επίθεση του NATO στην Επαρχία Χελμάντ σκοτώθηκαν γύρω στα 25 άτομα. (Xinhua)
*Η Sony σταματά τις πωλήσεις Walkman με κασέτες. (Newcore μέσω ''Herald Sun'')
*Απομακρύνονται από τις εστίες τους στην Ιάβα 40.000 άνθρωποι εξαιτίας φόβων για έκρηξη του ηφαιστείου Μεράπι. (CNN)
*Από σεισμό μεγέθους 7,5 βαθμών της κλίμακας Ρίχτερ που πλήττει τη Σουμάτρα εκδίδονται προειδοποιήσεις για τσουνάμι. (News Limited)
*Τουλάχιστον 27 άνθρωποι σκοτώνονται και 80 τραυματίζονται από φωτιά σε πετρελαιοπηγή στην πόλη Πακόκου της Μιανμάρ. (BBC)
*Το Ιράν και η Κένυα υπογράφουν συμφωνία στον τομέα του τουρισμού. (irna)
*Η Ευρωπαϊκή Ένωση ενεργοποιεί τις Ομάδες Ταχείας Επέμβασης στα Σύνορα για πρώτη φορά από τη σύστασή τους, το 2007, με στόχο να πατάξει τη λαθρομετανάστευση στα ελληνοτουρκικά σύνορα.(Αυγή)
*Δήμαρχος της πόλης Πιράν, στη Σλοβενία, εκλέγεται ο Αφρικανός (γεννημένος στην Γκάνα) Πίτερ Μπόσμαν. Είναι το πρώτο πρόσωπο αφρικανικής καταγωγής που εκλέγεται δήμαρχος σε οποιαδήποτε σλοβενική πόλη ή δήμο.(Καθημερινή)
*Σε διακαναλική συνεντευξη του πρωθυπουργού της Ελλάδας Γιώργου Παπανδρέου σε 7 δημοσιογράφους, αφήνεται ανοικτό το ενδεχόμενο πρόωρων εκλογών, εάν το αποτέλεσμα των προσεχών περιφερειακών εκλογών είναι αρνητικό για την κυβέρνηση. (Μακεδονία)

## 26 Οκτωβρίου
*Επιβάλλεται απαγόρευση της κυκλοφορίας σε δύο χωριά στη νοτιοανατολική Νιγηρία έπειτα από βία ανάμεσα σε αντίπαλες κοινότητες, με απολογισμό 30 νεκρούς. (''Vanguard Nigeria'')
*Και οι 3 επιβαίνοντες σε αμερικανικό αεροσκάφος σκοτώνονται, όταν το τελευταίο συντρίβεται στο Μόρτον στην πολιτεία της Ουάσιγκτον. (Shanghai Daily)
*Οι νεκροί από το τσουνάμι που έπληξε την Ινδονησία ανέρχονται σε 23. (Xinhua)
**Εξάλλου, 160 άνθρωποι αγνοούνται στο χωριό Μπέτου Μόνγκα στη Σουμάτρα, έπειτα από σεισμό 7,5 Ρίχτερ στα Νησιά Μενταβάι και τσουνάμι. Τουλάχιστον 1 νεκρός και 150 οικίες κατεστραμμένες είναι ο απολογισμός του σεισμού. (''Today's Zaman'')
***Τουλάχιστον 33 νεκροί είναι ο απολογισμός της έκρηξης του ηφαιστείου Μεράπι, στην Κεντρική Ιάβα. (Ελευθεροτυπία)
*Σε επιδημία χολέρας που έπληξε το Καμερούν, έχουν πεθάνει 559 άτομα. (India Vision)
*Ο Κυκλώνας Γκίρι έπληξε τη Μιανμάρ με επίσημο απολογισμό 27 αγνοουμένους.
(Al Jazeera)
*Ο πρώην υπουργός εξωτερικών του Ιράκ, Ταρέκ Αζίζ, καταδικάζεται σε θάνατο από το Ειδικό Ποινικό Δικαστήριο του Ιράκ, για τον ρόλο του στην εξουδετέρωση θρησκευτικών κομμάτων. (Αυγή)
*Αμερικανικό δικαστήριο διατάσσει το κλείσιμο της υπηρεσίας ανταλλαγής αρχείων Limewire εξαιτίας της παραβίασης πνευματικών δικαιωμάτων.(Reuters)

## 27 Οκτωβρίου
*Εγκρίνεται από τη γαλλική Εθνοσυνέλευση η μεταρρύθμιση στο συνταξιοδοτικό, που έχει πυροδοτήσει αντιδράσεις. (Καθημερινή)
*Απορρίπτεται πρόταση μομφής (με 218 ψήφους υπέρ ενώ χρειάζονταν 236) κατά της κυβέρνησης από το Κοινοβούλιο της Ρουμανίας, αναφορικά με τα προβλήματα στην οικονομία της χώρας. (Το Βήμα)
*Τριήμερο εθνικό πένθος κηρύσσεται στην Αργεντινή έπειτα από τον θάνατο του πρώην προέδρου, Νέστορ Κίρχνερ. (ABC News Australia)
*Από τις πλημμύρες που έπληξαν 18 επαρχίες στην Ταϊλάνδη, έχουν χάσει τη ζωή τους 59 άνθρωποι. (Bangkok Post)
*Παραιτείται εν μέσω καταγγελιών για διαφθορά ο υπουργός εξωτερικών της Κένυα, Μόζες Γουετάνγκουλα. (Daily Nation)
*Δημοσιεύεται ο Δείκτης διαφθοράς από την οργάνωση Διεθνής Διαφάνεια, που κατατάσσει τις χώρες ανάλογα με τον βαθμό αντίληψης της διαφθοράς. Επί συνόλου 178 χωρών, η Δανία, η Νέα Ζηλανδία και η Σιγκαπούρη είναι οι χώρες με τη μεγαλύτερη διαφάνεια, ενώ στον αντίποδα βρίσκονται η Σομαλία, η Μιανμάρ, το Αφγανιστάν και το Ιράκ. Η Ελλάδα είναι η πιο διεφθαρμένη χώρα στην Ευρώπη. (Μακεδονία)
*Ανακαλύπτεται από αστρονόμους ο μεγαλύτερος σε μάζα αστέρας νετρονίων που υπήρξε ποτέ. (Nature)

## 28 Οκτωβρίου
*Η Γαλλία ανακοινώνει ότι πιθανότατα θα αρχίσει να αποσύρει μερικά από τα στρατεύματά της από το Αφγανιστάν το 2011. (CNN)
*Ανοίγει στο Ανόι η 17η σύνοδος κορυφής του ASEAN. (''Bangkok Post'')
*Η κυβέρνηση της Κροατίας επιζεί πρότασης μομφής, με 79 ψήφους κατά, στην 153μελή Βουλή. (Bloomberg)
*Στη Γουινέα ο δεύτερος γύρος των προεδρικών εκλογών ορίζεται για τις 7 Νοεμβρίου. (Al Jazeera)
*Δεκάδες χιλιάδες Αργεντινοί αποτίουν φόρο τιμής στον πρώην πρόεδρο, Νέστορ Κίρχνερ στο Προεδρικό Μέγαρο. [(Reuters)](http://www.reuters.com/article/idUSTRE69Q2TV20101028?utm_source=feedburner&utm_medium=feed&utm_campaign=Feed:+reuters/topNews+(News+/+US+/+Top+News))
*Ο κινέζικος υπολογιστής Tianhe-1 γίνεται ξανά ο μεγαλύτερος υπερυπολογιστής στον κόσμο. (''China Daily'')

## 29 Οκτωβρίου
*Οι ηγέτες των χωρών της ΕΕ, κατά τη διήμερη σύνοδο κορυφής που ολοκληρώνεται στις Βρυξέλλες συμφωνούν σε περιορισμένη αλλαγή των ευρωπαϊκών συνθηκών. (Deutsche Welle)
*Σε 300 ανέρχεται ο αριθμός των θυμάτων από την επιδημία χολέρας στην Αϊτή, καθώς νέα κρούσματα ανακοινώνονται στο Πορτ ο Πρενς. (BBC News)
*Ανακοινώνεται η έκδοση του πρώτου ευρωομολόγου στην Αλβανία, αξίας 300 εκ. ευρώ, με επιτόκιο 7,5%. (Ημερησία)
*Αποτυγχάνει και η 14η συνεχής προσπάθεια για εκλογή πρωθυπουργού στο Νεπάλ. Ο μοναδικός υποψήφιος, Ραμ Σάντρα Πουντέλ έλαβε μόνο 96 ψήφους, πολύ λιγότερες από την απλή πλειοψηφία των 601 κοινοβουλευτικών που απαιτείται για το σχηματισμό κυβέρνησης. (Καθημερινή)
*Οι αντιπρόσωποι 200 χωρών στη Διάσκεψη του ΟΗΕ στη Ναγκόγια για την προστασία της βιοποικιλότητας, συμφωνούν στην υιοθέτηση δεκαετούς πλάνου με σκοπό τη δίκαιη χρήση των γενετικών πόρων. (Τα Νέα)
* Στις Βερμούδες αναλαμβάνει πρωθυπουργός η Πόλα Κοξ, μία ημέρα μετά την παραίτηση του Γιούαρτ Μπράουν. (Ber News)

## 30 Οκτωβρίου
*Στους 413 ανήλθε ο αριθμός των νεκρών και 218 άτομα αγνοούνται από το τσουνάμι που έπληξε την Ινδονησία.(CNN)
*Στη Βόρεια Κορέα γίνονται επανενώσεις βορειοκορεατικών και νοτιοκορεατικών οικογενειών, οι οποίες είχαν χωριστεί πριν από 60 χρόνια, με τον Πόλεμο της Κορέας. (Yonhap)
*Μις Κόσμος εκλέγεται η 18χρονη Αμερικανίδα Αλεξάντρια Μιλς, στον 60ό διαγωνισμό ομορφιάς, ο οποίος ολοκληρώνεται στην Κίνα.(ABC News)
*Νεκροί είναι και οι 4 επιβαίνοντες σε γαλλικό ελικόπτερο μετά τη συντριβή του στην Ανταρκτική. (Ελευθεροτυπία)
*Σε ένοπλη επίθεση σε συνοικιακό γήπεδο στην πόλη Σαν Πέδρο Σούλα στη βόρεια Ονδούρα σκοτώνονται 14 άνθρωποι, στη διάρκεια ερασιτεχνικού αγώνα ποδοσφαίρου. (Καθημερινή)
*Από βύθιση υπερφορτωμένου πορθμείου στο κρατίδιο της Δυτικής Βεγγάλης στην Ινδία, βρίσκουν το θάνατο πάνω από 50 άνθρωποι. Sydney Morning Herald)

## 31 Οκτωβρίου
*Από έκρηξη βόμβας στην Πλατεία Ταξίμ της Κωνσταντινούπολης τραυματίζονται 32 άνθρωποι, σε επίθεση αυτοκτονίας. (Πρώτο Θέμα)
*Ανοίγουν οι κάλπες για τις ιστορικές προεδρικές και βουλευτικές εκλογές στην Ακτή Ελεφαντοστού, έπειτα από 6 αναβολές εντός πενταετίας. (Τα Νέα)
*Διεξάγεται ο δεύτερος και τελικός γύρος των προεδρικών εκλογών στη Βραζιλία, μεταξύ της υποψήφιας του κυβερνώντος κόμματος Ντίλμα Ρούσεφ και του Ζοζέ Σέρα. Η Ρούσεφ κερδίζει τις εκλογές, με ποσοστό 53% και γίνεται η πρώτη γυναίκα που εκλέγεται πρόεδρος στην ιστορία της λατινοαμερικάνικης χώρας. in.gr)
*Υπογράφεται στο Ανόι συμφωνία ανάμεσα στη Ρωσία και στο Βιετνάμ για την κατασκευή του πρώτου πυρηνικού σταθμού του δεύτερου. (Καθημερινή)
*Στις κάλπες προσέρχονται οι ψηφοφόροι στον Νίγηρα, για να ψηφίσουν σε δημοψήφισμα για Σύνταγμα. (RFI)
*Διενεργούνται προεδρικές και βουλευτικές εκλογές στην Τανζανία. Ο πρόεδρος Τζακάγια Κικουέτε αναμένεται να επανεκλεγεί με μεγάλο ποσοστό. (Al Jazeera)
*Ύστερα από επέμβαση της ιρακινής αστυνομίας σε καθολική εκκλησία της Βαγδάτης λήγει η ομηρία δεκάδων ατόμων από ομάδα ενόπλων τρομοκρατών. Στην επιχείρηση έχασαν τη ζωή τους περισσότερα από 50 άτομα, μεταξύ των οποίων τουλάχιστον 5 τρομοκράτες και 7 αστυνομικοί.(Το Βήμα)

Γεγονοτα 10